Besering skouer Osaka uit spogtoernooi | Netwerk24
Naomi Osaka Sondag teen Petra Kvitova in aksie. Sy het haar regterskouer beseer en sal nie verder aan die WTA-eindtoernooi in China deelneem nie. Foto: AP
Naomi Osaka het haar Dinsdag weens 'n skouerbesering aan die WTA-eindtoernooi onttrek, wat vandeesweek in Shenzhen, China, beslis word.
Dié Japannees, die wêreld se nr. 3-speler, sou Australië se Ashleigh Barty Dinsdag gepak het, maar haar plek word nou deur die Nederlander Kiki Bertens geneem.
"Dis 'n groot jammerte en teleurstelling dat ek moes onttrek. Dis die WTA se grootste toernooi van die jaar en dis nie die wyse waarop ek die toernooi of my seisoen wou eindig nie," sê Osaka.
Osaka, voorheen die wêreld se nr. 1-speler, het Sondag haar eerste wedstryd in Shenzhen met 7-6(1), 4-6, 6-4 teen die Tsjeg Petra Kvitova gewen.
* Die wêreld se topagt-vroue in die enkelspel en die agt voorste dubbelspelpare is almal in die WTA-eindtoernooi slaags. Altesaam $14 miljoen (sowat R200 miljoen) se prysgeld is op die spel.